钦定古今图书集成/历象汇编/庶征典/第070卷 > 康熙十七年六月十三日
## 钦定古今图书集成/历象汇编/庶征典/第070卷 > 康熙十七年六月十三日

上谕吏部等衙门：“时当盛夏，亢旸不雨，酷暑经旬，蕴”

隆未解，又于是月十二日有青气竟天之异。因朕凉德，布政不均，罔克昭事。

上帝协叙阴阳。

上天垂戒，良有其由。朕夙夜徬徨，循省思咎。兹已躬亲

斋戒，虔行祈祷。因念国家立纲陈纪，分职宣猷，政务繁多，易滋阙失。或用人未当，贤否混淆，以致庶绩未熙，事多丛脞。内而部院总天下之枢机，或条例有未尽善。外而督抚系生民之休戚或吏治有未澄清，以致朝廷德意不能下究，军民疾苦无由上闻。召兹灾眚，谴告良殷。凡今有应行应革事宜，关系政治得失者。著在京三品以上堂上官、及言路诸臣。各抒所见。切实直陈。朕将采择施行。用以上迓

天和。绥乂蒸庶。勿得浮泛塞责。负朕求贤图治至意。特

谕